岳珂
诸遂良枯树赋帖赞
开禧之元，予仕军庾。
偕朋命驾，尝即甘露。
慨怀海岳，赋诗吊古。
朅予再来，乘轺兹土。
复登多景，用得斯赋。
江山几案，风月樽俎。
俯仰迹陈，卧临意寓。
维赋之作，自庾开府。
殷叹婆婆，桓怀雄据。
染翰行墨，自唐摹褚。
苏印储录，魏藏米谱。
后百余载，见我诗句。
又二十年，真迹斯睹。
地有显閟，物遂散聚。
抑人与对，非鉴奚取。
独惭予者，莫踵遐武。
谁其后先，传此缣素。
朝猿暮鹤，秋霓春雾。
是书其存，尚想吞吐。